**«The Voice»** (norsk oversettelse: *stemmen*) er en keltisk-inspirert sang som vant Eurovision Song Contest 1996 for Irland. Sangen ble fremført av den irske sangeren Eimear Quinn og var komponert av Brendan Graham. Graham står også bak Eurovision-vinneren «Rock 'n' Roll Kids» i 1994, og han har skrevet teksten til Secret Gardens verdenshit «You Raise Me Up».

«The Voice» skaffet Irland sin syvende og hittil siste seier i Eurovision Song Contest. Selv om den internasjonale finalen ble holdt i Oslo i 1996, kom «The Voice» aldri inn på VG-lista. Sangen tok seg imidlertid inn på singellistene i blant annet Irland, Storbritannia og Sverige.

Eurovision Song Contest
-----------------------

Sangen var en av åtte som deltok i den irske finalen i Dublin 3. mars 1998. I finalen kåret åtte regionale juryer «The Voice» til en klar vinner med 105 poeng, og sangen ble dermed Irlands bidrag til Eurovision Song Contest i Oslo Spektrum lørdag 18. mai samme år.

I den internasjonale finalen var Irland det 17. bidraget på scenen av 23 deltakere. Eimear Quinn stilte i lang, hvit kjole med gullbroderinger, og i tillegg til Kringkastingsorkestret ble hun akkompagnert av tradisjonelle irske slaginstrumenter, treblåsere og strengeinstrumenter.

I begynnelsen av avstemningen kjempet flere land om teten, men etter hvert tok Irland ledelsen og beholdt den helt til slutt. «The Voice» fikk til sammen 162 poeng – 48 poeng foran Norge og «I evighet» som ble nummer to. Den norske juryen ga 10 poeng til det irske bidraget.

Seieren var Irlands syvende og landets fjerde på bare fem år. Irland har ikke vunnet Eurovision Song Contest siden, men har per 2017 fremdeles rekorden i antall seire. Dette var også Brendan Grahams andre seier som låtskriver; han sto også bak «Rock 'n' Roll Kids» som vant konkurransen i 1994.

Om sangen
---------

«The Voice» er en keltisk-inspirert, melodisk låt, en stil som var populær i midten av 1990-årene. Året før hadde Norge vunnet med «Nocturne» som også var en sang i keltisk musikkstil. Teksten handler om at sangeren ser seg selv som *stemmen* som våker over verden og effekten hun har på elementene som jord, luft og vann.

Selv om sangen var i tråd med datidens musikkånd, ble ikke «The Voice» noen stor internasjonal hit. Sangen nådde en tredjeplass på den irske singellisten, og en niendeplass i belgiske Flandern, ellers fikk den liten suksess. Selv om finalen dette året gikk av stabelen i Norge, kom ikke vinnerlåten inn på norske VG-lista. I stedet ble Storbritannias Gina G og «Ooh Aah... Just a Little Bit» den store hiten i Europa dette året. Den britiske sangen toppet hitlistene i Storbritannia, nådde en tolvteplass i USA og klatret til en femteplass på VG-lista. Tross suksessen ble Gina G bare nummer åtte i Eurovision Song Contest dette året.

I 2021 avslørte Storbritannias prins Charles at «The Voice» er blant hans favorittlåter.

Listeplasseringer
-----------------

Eimear Quinn med «The Voice»:

| Liste (1996) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia, Flandern (Ultratop) | 9 | 10 | 15. juni 1996 |
| Belgias flagg Belgia, Valonia (Ultratop) | 30 | 4 | 22. juni 1996 |
| Irlands flagg Irland (Irish Singles Chart) | 3 | 10 | 16. mai 1996 |
| Nederlands flagg Nederland (Single Top 100) | 21 | 7 | 22. juni 1996 |
| Storbritannias flagg Storbritannia (UK Singles Chart) | 40 | 2 | 15. juni 1996 |
| Sveriges flagg Sverige (Sverigetopplistan) | 31 | 7 | 31. mai 1996 |

Referanser
----------

1. ↑  «Eimear Quinn ‎– The Voice». Discogs.com. Besøkt 25. februar 2017.
2. ↑  «Eurovision Song Contest 1996». eurovision.tv. Besøkt 25. februar 2017.
3. ↑  «Irish National Final 1996». National Finals Page. Besøkt 25. februar 2017.
4. ↑  «Eurovision Song Contest 1996 – Scoreboard». eurovision.tv. Besøkt 25. februar 2017.
5. ↑  «The Voice – lyrics». The Diggiloo Thrush. Besøkt 25. februar 2017.
6. ↑  «VG-lista for 'Just a Little Bit'». VG Nett. Besøkt 25. februar 2017.
7. ↑  «'Ooh Aah... Just a Little Bit' på den britiske singellista». The Official Charts Company. Besøkt 25. februar 2017.
8. ↑  «About Gina G». eurovision.tv. Besøkt 25. februar 2017.
9. ↑  «Prince Charles lists Eurovision 1996 winner "The Voice" as a favourite». *wiwibloggs* **(engelsk)**. 4. juli 2021. Besøkt 6. juli 2021.
10. ↑  «'The Voice' på Belgias singelliste». ultratop.be. Besøkt 25. februar 2017.
11. ↑  «'The Voice' på Belgias singelliste». ultratop.be. Besøkt 25. februar 2017.
12. ↑  «'The Voice' på den offisielle irske singellista (skriv 'Eimear Quinn' i søkefeltet)». The Irish Charts. Besøkt 25. februar 2017.
13. ↑  «'The Voice' på Nederlands offisielle singelliste». dutchcharts.nl. Besøkt 25. februar 2017.
14. ↑  «'The Voice' på den offisielle britiske singellista». Official Charts Company. Besøkt 25. februar 2017.
15. ↑  «'The Voice' på den offisielle svenske singellista». swedishcharts.com. Besøkt 25. februar 2017.

| Utmerkelser og prestasjoner |
| --- |
|
| Forgjenger :**«Nocturne» avSecret Garden**

 | **Vinner av Eurovision Song Contest**1996 | Etterfølger :**«Love Shine a Light» av Katrina and the Waves** |
|
| Forgjenger :**«Dreamin'» med Eddie Friel**

 | **Irlands bidrag i Eurovision Song Contest**1996 | Etterfølger :**«Mysterios Woman» med Marc Roberts** |

|  |  |
| --- | --- |
| Oppslagsverk/autoritetsdata | MusicBrainz
 |